Diari Oficial de la Generalitat Valenciana


Sumari del DOGV 3454, del 15-03-1999 (1999/1322)

Notificació de la resolució de sol·licitud d'indemnització de danys i perjudicis en matèria de responsabilitat patrimonial de l'administració.
----------------------------------------------------------------------------------------------------------------------------------------------

### Dades del document

Número de DOGV
:   3454

Data del DOGV
:   15-03-1999

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1999/1322


Organisme emissor
:   Conselleria de Cultura, Educació i Ciència

Tipus de document
:   Anunci

Notificació de la resolució de sol·licitud d'indemnització de danys i perjudicis en matèria de responsabilitat patrimonial de l'administració. [1999/Q1322]
  
De conformitat amb l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es procedeix a la notificació de la resolució d'indemnització de danys i perjudicis formulada per la senyora María Carmen Amores Fernández en matèria de responsabilitat patrimonial de l'administració.
  
«Vista la sol·licitud d'indemnització de danys i perjudicis formulada per la senyora M.ª del Carmen Amores Fernández en nom i representació del seu fill menor d'edat, Felipe Simal Amores, i vistos els següents:
  
Antecedents de fet
  
Primer
  
Mitjançant l'escrit de data 19 de febrer de 1998, la senyora M.ª del Carmen Amores Fernández sol·licita indemnització, en la quantitat de 52.000 pessetes, pels danys soferts per l'alumne Felipe Simal Amores, el dia 2 de desembre de 1997, al Col·legi Públic Rajoletes de San Juan de Alicante, Alacant.
  
Segon
  
Mitjançant la Resolució d'11 de març de 1998, de la Direcció General de Règim Econòmic, de la Conselleria de Cultura, Educació i Ciència de la Generalitat Valenciana, s'acorda la incoació de l'expedient indemnitzador per a determinar la responsabilitat patrimonial de l'administració.
  
Tercer
  
Conclosa la instrucció del procediment, i després del tràmit d'audiència als interessats, es formula la corresponent proposta de resolució, i posteriorment recauen informe del Servei Jurídic de la Conselleria i dictamen del Consell Jurídic Consultiu de data 10 de setembre de 1998.
  
Fonaments de dret
  
Primer
  
L'article 106 de la Constitució espanyola estableix el principi de la responsabilitat patrimonial de l'administració pública per les lesions que sofrisquen els particulars en qualsevol dels seus béns i drets, sempre que la lesió siga conseqüència del funcionament dels serveis públics, precepte constitucional que desplega el títol X de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En conseqüència, el procediment que s'ha seguit per a tramitar la sol·licitud formulada per la senyora M.ª del Carmen Amores Fernández és el que s'estableix en l'article 142 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, desplegat pel Reial Decret 429/1993, de 26 de març, que aprova el Reglament dels Procediments de les Administracions Públiques en Matèria de Responsabilitat Patrimonial.
  
Segon
  
De conformitat amb el que estableix l'article 142.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el titular de la Conselleria de Cultura, Educació i Ciència és competent per a la resolució de la reclamació d'indemnització. La competència ha sigut delegada en el director general de Règim Econòmic d'aquesta Conselleria mitjançant l'Ordre de 22 de novembre de 1996 (DOGV número 2.881, de 2 de desembre de 1996).
  
Tercer
  
L'article 139 de la Llei 30/1992 estableix que els particulars tindran dret a ser indemnitzats per les administracions públiques corresponents de tota lesió que sofrisquen en els seus béns i drets, llevat dels casos de força major, sempre que la lesió siga conseqüència del funcionament normal o anormal dels serveis públics.
  
Segons la doctrina científica i la constant jurisprudència del Tribunal Suprem ?sentències de 20 de desembre de 1994, 25 de maig de 1995 i 20 de juny de 1995-, perquè siga procedent l'acció de responsabilitat patrimonial de l'administració, cal que el dany o la lesió patrimonial soferts pel reclamant siguen conseqüència del funcionament normal o anormal dels serveis públics en una relació directa, immediata i exclusiva de causa a efecte, sense intervenció d'elements estranys que hi puguen influir i alterar el nexe causal.
  
Dels documents que hi ha en l'expedient es desprén que el dia 2 de desembre de 1997, al Col·legi Públic Rajoletes, de San Juan de Alicante, en entrar a classe un alumne va fer la traveta a Felipe Simal Amores, el qual cau a terra i es fa mal a les dents.
  
D'altra banda, pel que fa a l'actuació del centre docent, es recorda el contingut del dictamen del Consell d'Estat 301/1992, de 12 de juny, en què sosté que és doctrina reiterada que el deure de vigilància no pot excedir allò que siga raonablement exigible. Per això, a vegades no és possible evitar que es produïsquen danys derivats d'actes que per la rapidesa amb què es produeixen són imprevisibles.
  
No obstant això, i tenint en compte l'edat dels alumnes, nou anys, es considera que hi ha una relació de causa a efecte entre el dany i el funcionament del servei públic, i que per això hi concorren els requisits exigits pels articles 139 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Després de comprovar que l'import dels danys al·legats puja a la quantitat de 52.000 pessetes, cal fer-ne l'abonament en metàl·lic d'una sola vegada.
  
Per tot això, en exercici de les competències legalment atribuïdes i d'acord amb el que estableix l'article 13.2 del Reial Decret 429/1993, de 26 de març, i conforme amb el Consell Jurídic Consultiu, segons dictamen indicat en els antecedents de fet de la present resolució, resolc:
  
Estimar la reclamació d'indemnització presentada per la senyora M.ª del Carmen Amores Fernández, en la quantitat de 52.000 pessetes, per concórrer en el supòsit en qüestió els requisits legalment establits perquè siga procedent la responsabilitat patrimonial de l'administració, en existir un nexe causal entre el funcionament del servei públic i el dany sofert.
  
Contra aquesta resolució que posa fi a la via administrativa, l'interessat podrà interposar, després de la comunicació a aquest òrgan, un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, comptats des de l'endemà de la notificació, de conformitat amb l'article 58 de la Llei de la Jurisdicció Contenciosa Administrativa, sense perjudici que puga exercitar-ne un altre que estime procedent.
  
València, 26 d'octubre de 1998.- El director general de Règim Econòmic, per Ordre de 22 de novembre de 1996 (DOGV número 2.881, de 02.12.96): José Luis Serna Clares.»